ATKV-Mediaveertjies 2018: Media kry veertjie in die hoed
Joernaliste swoeg en sweet daagliks te danke aan moeilike onderhoude, dreigende spertye wat aan hul hakskene kom hap en redakteurs wat soms die onmoontlike verwag. Voeg daarby die harde werk wat dit verg om 'n TV-reeks aanmekaar te slaan of om deur middel van radio luisteraars se verbeelding aan te gryp, en jy kan tot die gevolgtrekking kom dat die medialandskap duidelik nie vir sissies is nie.
Daarom is die media se blinkste sterre Vrydagaand by die ATKV-Mediaveertjies vir hul uitstekende werk en deursettingsvermoë vereer.
Die geleentheid is by die stylvolle Katy's Palace Bar in Kramerville, Sandton, gehou.
Die nimlike Kim Cloete, bekende aktrise, onder meer bekend vir haar rol in Binnelanders, was vanjaar se seremoniemeester.
Afgesien van die toekennings het die kitaargenie, Loki Rothman, en die saksofoonspeler, Hiram Koopman, die gaste met hul talente vermaak.
Volgens Nita Cronjé, bestuurder: kunste en feeste by die ATKV, word die ATKV-Mediaveertjies jaarliks gehou om die media se uitnemendheid te bekroon.
"Ons wil erkenning gee aan die belangrike rol wat die media in die huidige samelewing speel om die publiek in te lig, op te voed en te vermaak.
"Hulle rol is van kritieke belang," sê Nita.
kykNET ryg die ATKV-Mediaveertjies in
kykNET het vanjaar met 14 van die 15 toekennings in die KYK-kategorie van die ATKV-Mediaveertjies weggestap. Die ATKV-Mediaveertjies, wat reeds vir meer as 'n dekade die mees vooraanstaande Afrikaanse media-toekenningsgeleentheid is, het vanjaar 'n splinternuwe baadjie aangetrek met 'n nuwe beoordelingsformaat asook die aanlyn-bekendmaking van die wenners.